《赋得千山红树送姚园客还闽》
明代·陈邦瞻

江南九月霜暗飞，秋光春色两依稀。
万树欲丹疑湿雾，千山如醉带斜晖。
画史含情拂轻缟，解作秋妍秋不老。
自识晴云慕锦林，莫疑赤烧连衰草。
此时游客正天涯，此际离肠忽忆家。
听绝啼莺娇映绿，愁看飞鹜齐落霞。
闽天杳杳接江路，酒罢送君从此去。
想得遥窥荔子丹，尚疑题叶销魂处。

作者简介：陈邦瞻（1557——1628年），字德远，号匡左，江西高安荷岭上寨村人。明万历26年进士，史学家，明朝重臣。历任南京大理寺评事、兵部右侍郎、总督两广军务兼巡抚广东、兵部左侍郎兼户工两部侍郎等职。天启三年（1628年）卒于任上，诏赠兵部尚书。